khistorydata/jeongjo-sjw-relations huggingface dataset:
정조 8년
柳誼。以備邊司言啓曰。以慶尙道金海府鳴旨島菉島民人朴始成等上言。有司諸堂。或帶貢市。或經嶺伯。各具意見。明日以草記稟處事。命下矣。取見其上言內辭意。則其一。卽蒜倉移屬巡營後。公鹽未賣前。私鹽禁賣之弊及公鹽價之比私鹽加捧一兩之弊也。公私鹽之同時竝賣。非不便好。而但私商隨其所親。散給外上。鱗次斂價。一邊往貿。一邊來賣。終年轉販。殆無已時。至於公鹽。取其所剩。京司上納。自有定期。必先捧價而後。始爲許賣。故求賣之人。爭赴私鹽。不願公鹽。有此公鹽先賣之擧。專由於事勢之不得不然。而辛丑冬。臣時俊待罪本道時。因備局關。論理狀聞。覆奏許施者也。且公鹽發賣時。一石價本之比私鹽加捧一兩云者。以貿鹽本價論之。公私鹽之間。多寡相殊。故公鹽一石。比私鹽殆加五六斗。放賣之時。公鹽之價增一兩。其勢固然。其一。監營沈醬鹽。廉價分定之弊也。臣時俊待罪本營。詳知其事實。而營庫所用鹽一百三十石。給價龍塘倉。使之貿納。而每石價爲一兩五錢。則民人等所言七錢五分之說。誠極虛謊。但龍倉非産鹽之土。而與明旨島。水程甚近。則倉監色輩。自下貿取於島中。事勢所必有也。憑藉侵漁之弊。難保其必無。此則惟在自本道時時察飭。而至於分定本道之說。自歸爽實。其一。卽鹽本米之以錢代給及鹽價之多或爲十餘兩之弊也。當初自備局。成送節目於本倉。以爲恒留米五千石。爲分留之道。而一千五百石。每年以鹽本米。出給島民。其代以鹽價本錢。還爲作米。以充留庫之數。但其作米之際。以錢分給於民間。到秋捧米。則金海一府之民。實有難支之患。故專委該倉色。使之貿納。雖値稍豐之時。以三兩錢難貿一包米。故年年受價。而不爲貿納。轉成該色之積逋。庫中留米。僅充分給之數。至於鹽本米。則無以推移出給。且雖貿納。租米相雜。斗斛不完。受去之島民。以米換銅。則只捧二兩餘。有名無實。爲弊多端。臣時俊待罪本道時。訪問於島中鹽民輩。則皆願受錢。不願受米。故以革罷鹽本米。每石代錢三兩出給之意。附陳於鹽弊狀聞中。覆奏許施者也。至於鹽價十餘兩之說。則臣時俊辛丑冬。鹽弊釐正時。以公鹽船到泊洛東之後。自地方官尙州牧。招致私商。從公定價。而雖値鹽貴之時。每石折價。無過七兩。著爲定式。嚴立科條之意。陳聞蒙允。伊後三四年之間。別無增價之弊。而且聞近年。太農告歉。民間沈醬甚稀。故鹽價比前頗低。多不過五六兩。少或爲三四兩云。則七兩之價。猶不得盡捧。今所謂十餘兩者。似指辛丑以前而言也。其所爲說。亦不端的。其一。卽鹽田田稅。鹽釜釜稅之爲疊徵之弊也。鹽田之稅。稅於田也。鹽釜之稅。稅於釜也。田有結稅。釜有鹽稅。名色各異。而臣時俊按道時。別無以此爲疊稅之稱冤矣。今者島民。不但稱冤。且以本道沿海鹽田。皆無田稅釜稅之竝徵爲言。則同一田與釜。而其稅之若是相殊。誠甚訝惑。臣時俊或未及盡悉之致。令該道。他田釜各稅與否。詳査狀聞後。以爲稟處之地。其一。卽兩道鹽稅。不爲付屬於本官及巡營。而移屬於京司。下送導掌收稅事也。當初蒜倉設置時。自兵曹依他邊將例。差擬別將。而不過數年。以別將之有弊革罷後。移屬本官屬耳。又以奸弊之難防。屬之巡營。以其鹽利餘剩。充給婢貢給代之數。又補該營養士之需者。殆近數十年。設或有些少弊端。屬於京司。不可輕議。今此十條說弊。斷斷不已。而惟其結語。乃在於差送導掌。其指意精神之所注。從可知矣。果是鄕民陳弊之訴。則指劃矯捄之方而已。何必請差京導掌。自取鄕監色十倍侵虐之患乎。決是京裏牟利之徒。締結私商中狡詰之類。有此假托猥濫之擧。而餘外本倉監色之供億。煮鹽柴價之轉高。鹽田之陳弊。私商之榷利。營邑諸般下屬之求乞等。各條說弊。事涉微瑣。語近猥屑。有不足逐段煩陳。而大抵兩島。處在江海之間。鹽田之利。爲八路之最。毋論京外。逐利之徒。四面聚會。錐刀必爭。奸欺成習。今此上言之爽實虛謊。如右所論。則事當一倂勿施。而其中監營貿鹽事。田釜疊稅事。旣關民隱。有難混同置之。另加禁飭。仍爲論啓之意。分付道臣。何如。傳曰。依草記施行。可也。
정조 8년
柳誼。以御營廳言啓曰。依下敎。挾輦軍等處。錢二十兩。米二石。出給之意。敢啓。傳曰。知道。
정조 8년
柳誼。以摠戎廳言啓曰。坡州牧細樂手六名處。各木一疋式賞給事。下敎矣。本廳木六疋。使臣營將校領去坡州。與該牧使眼同宣布德意後。一一分給事。傳令。分付之意。敢啓。傳曰。知道。
정조 8년
柳誼。以刑曹言啓曰。昨日還宮時。中部居前別提安祜。駕前上言內。渠與申光絢。相訟委折。載於秋曹文案。而渠父瑞莢。生時所賣之畓。謂以盜賣。事關爲父伸誣。今年二月。冒死籲天。秋曹矜惻其全數見奪。以價銀瓜分推給之意。覆啓允下。而光絢。以爲。四十七年。每年租百石式。畓價已溢本數。使其奴替供。而該吏曲護光絢。不有其口招。䝱捧侤音。渠以跡賤影孤。與光絢力勢不敵。痛深刻骨。玆敢泣訴。訟理曲直。惟在價銀四千兩內。二千五百兩給不給一款。而光絢。以給銀樣。納手標於仁川査官。則府使問光絢曰。手標何無年月着姓名之事。買得明文閪失。則何不更受而巧出立旨云。而仁川官廉探於永宗沙工孫哥。的知初無一石租輸入申家之事。此又光絢僞詐之端。其父作故在癸亥。光絢戊午捧券。而手標謂之其筆。父在。子何敢擅作手標乎。設如渠言。給價買賣。則四十餘年。何無一言乎。許多僞端。不一而足。又有甚於光絢者。尹心敎稱以士夫。移寓本島。蝨附光絢。奪入其弟祏家。奪耕家垈田。又將驅出家舍。令攸司洞然明決事。有此呼籲矣。蓋此安祜。外托爲父伸誣之說。暗售田畓橫奪之計。變幻事實。驚動天聽。一猶罔赦。又此上言。希覬僥倖。大關紀綱。萬萬無嚴。頃於今春行査之時。道啓邑報。主客已判。奸僞莫掩。本曹以土地。決給於申家後。當初買賣時零銀一千五百兩與安祜所食賭地租。更加較量。果有零數。則推給安祜之意。覈啓蒙允。而兩隻所見處統計。安祜之前後所食。則加數恰爲千餘兩。此則所當徵出於安祜。推給於申家。而特以安祜年老窮鬼。辦出無路。故不得已安徐。在安祜亦云幸矣。而乃敢構虛捏無。誣罔呼籲者。揆以民習。殊極痛駭。此等猥屑之類。決不可尋常處之。上言內辭緣勿施。其罪狀。令義禁府稟處。何如。傳曰。允。
정조 8년
柳誼。以刑曹言啓曰。昨日還宮時。生鮮廛市民金元興等。擊錚於衛外。故取考其原情。則以爲本廛與六矣廛。諸般國役。一例擧行。而再昨年間。雜人造建都家。魚商主人應役之意呈訴。則自京兆初許旋罷。因客主擊錚。依願許施。一商煙價。無過五錢事。捧侤音定式。渠輩中間賣食。操縱增價。兼奪本廛。國役稅錢。生魚每馱。捧錢七錢五分。一錢則給本廛。六錢五分。則旅客主人。以煙價條捧食。而一商兼驅十馱。或七八馱與三四馱。炊給一商之飯。計馱捧錢者。多至四五兩。小不下二三兩。此是渠等所捧之稅錢。移作客主之煙價。每馱口文。依前收捧云矣。此輩之以此事登聞。非一非再。向來自備局決給。則又此煩籲。極爲猥越。原情勿施。狀頭金元興。自臣曹考律勘處。何如。傳曰。允。自本曹從重科罪。可也。
정조 8년
柳誼。以刑曹言啓曰。昨日還宮時。西部居獨女韓召史。擊錚於衛外。故取考其原情。則以爲渠夫生時。設局賣藥。而氷庫居金姓兩班。以藥儈往來。情誼不泛。渠夫死後。渠欲落鄕。金哥。以爲。丹陽之地。人厚俗美云。故庚寅年治發之際。信聽金哥。以渠田畓。還退備給之言。出給三百四十兩後。仍率老媤母下去。及其秋成。土地所出。金哥少不備給。始知見欺。言及金哥。本價未還前。土稅輸送事。相約還歸者。于今八年。而前後所捧。不過十包。其欺人奪財姑捨是。渠之媤叔。今五月身死未掩土。八耋老媤母供養。非但極艱。畓價空失。至爲冤痛。乞令徵給云矣。敢以非四件之事。肆然擊錚。萬萬無嚴。原情勿施。自臣曹考律勘處。而本事雖未知如何。關係民隱。亦自臣曹。査實決給。何如。傳曰。事甚猥越。無識女人。不足深責。分揀放送。本事自本曹。從公決給。俾無一婦失所之歎。可也。
정조 8년
柳誼。以刑曹言啓曰。昨日還宮時。西部居去毛匠金九月金等。擊錚於衛外。故取考其原情。則以爲渠等生涯爲難。宰屠六畜作業糊口。係於司畜署匠人。丁亥年該署罷後。仍無屬處。而宗社宮祭享。山川別祭。元無所捉之事。故往來典牲署。探知某處祭享。或恐不及等待。闕食勿論。大小國役奉行者。無非空役。而渠等不有歸屬。無粒米尺布之所受。乞付某司。凡祭享時。隨捧甘進去使役云矣。渠等以至微至賤之屠漢。非四件。敢爲擊錚。萬萬無嚴。原情勿施。狀頭金九月金。自臣曹考律勘處。何如。傳曰。允。自本曹從重科罪。可也。
정조 8년
柳誼。以刑曹言啓曰。昨日還宮時。中部居幼學洪時濟。擊錚於衛外。故取考其原情。則以爲渠兄時溥。乙未五月科事。辛丑春上言。而見拔喉院。終未上徹。告愬無路。今此處分。蓋指凶徒汲引之類。一從臺論。有此區別。渠兄特以事實之未及上徹。尙在䵝昧之中。而徒懷嚴畏。失今未暴。則悠悠千古。非但同歸於凶逆之徒。實無以自立於橫目之列。至願血祝。惟在朝以徹聽。夕以就死而已。渠兄登科後。試官洪檢。來言考取時事曰。吾爲李𡊠之對讀。初選五張後出外。少憩而入。則只存二張。問由於李𡊠。則答以命官催促合考。故質議主文。更考優劣。以此二張。進於合考中云。仍詣合考處。則命官見曰。此等劣文。初何選來。斥退不考。以其自選之券。出示主文。則連三張降置落考。故元數見縮。以李𡊠所選中一張。充數坼名。則此是渠兄試券云云。而當初臺臣。所以拈出十二人者。以爲凶徒所選之軸。而渠兄旣有選取之兩試官。則對證明白。覈實不難。況渠家本與凶徒。臭味不同。言議各殊。則在凶徒決無汲引之理。而乃反竝歸於徒黨。混論於臺啓者。實是至冤極痛。特爲覈問於兩試官。俾雪混被之冤云矣。此科拔榜。關係至重。況於今番。旣有區別特復之命。如是煩籲。極涉無嚴。原情內辭緣。勿施。何如。傳曰。當初臺啓之就元榜區別取捨。必有料量而然。如是鳴錚。大關後弊。本曹看作尋常事。只請原情勿施。卿罷職。參坐諸堂倂遞差。此草記。勿施。
정조 8년
柳誼。以刑曹言啓曰。昨日還宮時。南部居良人咸興孫。擊錚於衛外。故取考其原情。則以爲戊辰年御眞模寫時。渠祖道弘。與張敬周秦應會金喜誠等。皆以奉行之勞。俱蒙恩典。癸巳年因特敎。敬周子純。圖畫署實官。永付司果。應會子渭發。軍職差下。渠父厚喆。不被恩命。未免餓死。故昨年八月擊錚。而因刑曹草記批旨。兵曹覆啓批旨內。分付軍門。如有相當窠。收用後。草記事。傳敎至爲嚴截。而渠父未蒙收用之典。乞依敬周子純付祿之例。得沾斗料云矣。事係干恩。極涉猥屑。原情內辭緣。勿施。何如。傳曰。更爲申飭軍門。俾無更訴之弊。可也。
정조 8년
柳誼。以刑曹言啓曰。昨日還宮時。慶尙道陜川居僧聖演。擊錚於衛外。故取考其原情。則以爲海印寺之享祀休靜惟政靈圭三師。自萬曆庚戌。惟政入寂後爲始。而壬辰休靜。首唱大義。激勸群弟破賊。惟政靈圭。皆休靜之弟子。惟政糾合義旅。所向無敵。靈圭與故忠臣趙憲。同日起義。錦山之戰。三師盡忠。故宣廟朝特加崇奬之典。賜休靜號曰普濟尊者。惟政號曰弘濟尊者。佛家以入寂之地爲重。故建碑樹塔。英廟戊午。命立祠海印。本道僧南鵬。外飾尊師之名。內懷利己之私。別摹影子。私自立祠。憑此建祠之功。欲專禪統。以惟政胎生之密陽。爲重立祠。則休靜可享於安州。靈圭可享於公山乎。惟政。以弟子配享於師父。於禮或然。而休靜。以師父。配食於弟子。有悖於義。南鵬暗地設計。海印之表忠。謂以疊設。白地誣訴。終至毁撤。三靈失所。一寺震驚。屢經火劫。髡衲散亡。乞令三師祠宇。移安海印云矣。密陽表忠祠。旣是朝家賜額之處。其所創建。已近五十年。到今海印僧徒。或呈巡營。或呈備局。終至於今番擊錚之擧。究厥用意。固已痛駭。事之無嚴。莫此爲甚。原情勿施。自臣曹考律勘處。何如。傳曰。允。
정조 8년
柳誼。以刑曹言啓曰。昨日還宮時。原春道杆城居騎保林五同等。擊錚於衛外。故取考其原情。則以爲本郡貢蔘春等。京貢秋臘兩等軍需。醫生補縮等蔘。爲五十六兩五錢九分。而近來蔘貴。元價八十兩外。每兩添補爲百餘兩。陞鄕陞校補蔘取利錢六千兩。以五分邊。分給民間。存本收捧。遍及隣族。一依春等例。付之京貢。則似無是弊。實民戶不過二百六戶。各樣軍摠爲一千八百十名。故一家之內。雖有三四父子兄弟。俱未免一身二三役。而以平康歙谷寧越瑞山坡州等邑之軍丁二百十二名。移送本郡之致。疊役尤倍於白骨之徵。黃口之簽。還送移來軍保。未充之代。他道閑丁有裕處分送。無侵徵之端。新舊還上。合爲二萬九百六石零。而每戶所受。或十石卄餘石。雖當豐歲。艱辛備納。至於今年。數千田畓。陳荒夥多。舊還待年豐收捧。陳田減給稅錢。以爲支保。伊鐵春江四邑。人物之衆。土地之廣。五倍本邑。而一年一結出賦。以詳定折價論之。則皆不過十餘兩。本郡每結出賦。洽過數十兩。均一定稅。而今此四弊。從長變通云矣。鄕曲奸民輩。稱以民瘼。以此等事。或上言或擊錚。前後相續。民習誠極無嚴。原情勿施。狀頭林五同。自臣曹考律勘處。其所臚列。有關民隱。令道臣從長釐革。何如。傳曰。東民切苦之懇在此。不可以猥越論。以此草記。登關下送該道。使之從長釐弊後狀聞。如難擅便者。亦令論理狀聞。蔘貢之弊。道伯必有料量于中。亦卽狀聞事。分付。擊錚人。下送本道査處。可也。
정조 8년
柳誼。以刑曹言啓曰。因全羅監司趙時偉啓本。文化鄭文佑。鐵山盧甫音金。皆是未至配所罪人。依他例。卽爲放送事。今日內行會事。命下矣。依傳敎。罪人鄭文佑盧甫音金等。卽爲放送事。發關。分付于各該道臣之意。敢啓。傳曰。知道。
정조 8년
柳誼。以刑曹言啓曰。昨日還宮時。全羅道珍島居閑良朴采永等。擊錚於衛外。故取考其原情。則以爲此島。自訓鍊都監設置糧餉廳屯田。而牟粟黍稷豆太皮穀。每一卜以皮雜穀一斗定式。屢百年遵行無弊。前屯長金益堅。誣訴該廳。以皮雜穀一百斗。折爲正米四十斗定式。渠爲屯長。虐民肥己。及聞巡營廉問。刑配而死。屯稅作米之弊。自在未革。一依當初皮雜穀收稅之例。以爲屯民支保之地云矣。旣非四件。又涉微細。況皮穀百斗。折米四十斗。初無可冤之端。而肆然擊錚。萬萬無嚴。原情勿施。狀頭朴采永。自臣曹考律勘處。何如。傳曰。餉廳屯稅之高重。孰不知之。此等處。隨聞痛禁。無所不可。申飭該道該廳。使卽從長釐正。擊錚人。分揀放送。可也。
정조 8년
柳誼。以刑曹言啓曰。昨日還宮時。全羅道長興居民趙仁俊。擊錚於衛外。故取考其原情。則渠之所居平日島山日島來德島德良島。本以民土。爲䄙嬪房折受。每結二十三斗式。定式上納。眞木島扇子島。則以廢牧場。同入折受。爲有土免稅。每結八十斗式。導掌收捧矣。丙申罷宮後。一依民結例。每結二十三斗外。無一粒加徵。而自戊戌。托稱屬之內司。導掌奴子武金末仲等。依前下來。以八十斗收捧。大抵諸島元結與加起。竝爲二百五十一結。而每結八十斗收捧內。二十三斗納之戶曹。五十七斗則導掌私用。此不過未罷宮前。宮納一百三結外。盡爲導掌之私物。旣罷宮後。元數一百三結外。餘數付於內司云。而導掌之濫徵。實非定式本意。六島土稅。一依戶曹定式上納云矣。日前內需司牒呈內。島民趙仁俊。稱以減稅。收斂島中。上京逗遛。且島中頭民等。締結官屬。六島上年稅穀。尙今不納。壬寅稅穀百餘石。屯民安東彦等。又爲偸食。趙仁俊移法司重治。壬寅稅穀偸食人與作梗人等。依律重繩。兩年穀物。嚴飭督捧事草記。而判下內辭意。至爲嚴截。故爲先發關本道。兩年稅穀。使卽準捧嚴處。趙仁俊方擬嚴覈重勘之際。又有此唐突呼籲之擧。紀綱所關。萬萬駭痛。原情勿施。其猥越登聞之罪。爲先考律嚴處。何如。傳曰。無論事之眞僞。不待査處。肆然呼籲者。民習萬萬痛駭。依草記嚴勘。可也。
정조 8년
柳誼。以刑曹言啓曰。昨日還宮時。肅川居幼學金國柱。擊錚於衛外。故取考其原情。則去丁酉十月分。渠父敬鐸。勅需監官隨行時。府使李杞齡爲御史所罷黜。被拿上京。而其子卽今康翎縣監李燁。適留冊房。爲報公債及內行治裝次。勅需錢九百八十八兩。勒爲取用後。以補民筒米一百四十石。作錢充報。而若有說。則依數還報之意。手記成給矣。新官到任反庫。以逋欠樣。刑推定配。故蕩盡家産。竝其殖錢一千一百八十餘兩替納後。上京推尋。則專事遷就。殆今八年之久。渠父年將八十。含憤成疾。將未免塡壑饑死之境。涕泣來訴。則李燁只以五十兩。先給塞責。威䝱恐喝。終無還報之意。特令攸司。刻期徵給。歸救病父。以終餘年云矣。金國柱數日前。以此事呈訴本曹。故李燁家奴子。捉來査實。則事實果如國柱所訴。今方嚴題。分付。定日徵督之際。國柱不待官決。又此呼籲。極涉猥濫。其罪狀。自臣曹考律嚴處。李燁家應推之錢。刻期徵給。何如。傳曰。事係爲父。亦關民隱。不可但以猥濫擊錚勘律。分揀放送。令該道査實。準捧。可也。
정조 8년
柳誼。以刑曹言啓曰。昨日還宮時。洪忠道恩津居鄕所孫光烈。記官李廷標等。擊錚於衛外。故取考其原情。則以爲本縣稅大同九百四石零。前縣監韓世裕在任時。京江居沙工兼船主延光濟處。以精白米逢授裝載。今四月二十七日。使監色同騎發船。而宣惠廳納五百六十四石。賑恤廳納一百石。以沈水色變。各廳全數點退。而光濟掩諱幻弄。推諉該邑。則該廳推論本縣監官吏房。或囚或杖。使之發賣改納。故每石捧價四兩式。合二千七百三十二兩。而自京貿納。則三石之價。難當二石之價。其不足非但千餘金。凡國穀上納之減縮。徵捧於船漢。自是三百年通五江八道之規。而雜費穀百餘石。光濟偸食。元上納專諉監吏。依前例。船漢處徵納云矣。外邑監色。敢以非四件至微細之事。至煩天聽。事極無嚴。原情勿施。狀頭孫光烈。自臣曹考律勘處。本事亦係民隱。令該廳査處。何如。傳曰。允。令該廳詳査。決給之意。申飭。可也。
정조 8년
柳誼。以刑曹言啓曰。昨日還宮時。洪忠道公山居童蒙金就田駕前上言內。去庚子年分。李龍日金光之等五人。鬪殺鄭參山時。其父世玉。亦謂隨參。爲龍日所誣引。幾死桁楊。道臣深察無罪。流配洪原矣。辛丑年自秋曹論決時。謂其父同參殺人。而徑先勘配。更爲捉囚。累加重刑。今春審理時。本官以容有參恕之道。論報營門。而道臣未及修啓之前。刑曹只以當初誤捧之招。循例覆啓。至有依前刑推得情之判付。而其父無罪之狀。有三條可暴者。參山被殺。專由面任時濫充軍丁事。積怨於龍日光之輩。以至被死。而其父則初無軍丁見侵之端。寧有公然欲殺之心。其父初不見打殺參山。而爲龍日所誘。追後暫往。末又不耐刑杖。以隨往納招。而本官亦以爲世玉干連。果是齷齪云。前後査官。道臣以其父。或從輕勘配。或謂有參恕。此其不參殺之三證也。亟命該曹。更爲嚴査。俾伸幽冤事。有此呼籲矣。此獄本非一時鬪毆。乃是經營謀殺。則勿論造謀加功。俱是一律者。法意甚嚴。今此金世玉。初旣參謀共毆。終又同心埋瘞。則加功之律。在所難逭。而本道之徑先勘配。有違獄體。故辛丑錄啓時。自臣曹以更爲捉來。嚴訊得情。一體勘斷事。覆啓蒙允。使之同推。則到今敢生僥倖之計。全沒事實。縱子呼籲者。究厥情狀。尤極巧惡。上言內辭緣。勿施。何如。傳曰。允。雖是四件內事。獄情有難輕先撓改。依草記施行。可也。
정조 8년
柳誼。以司僕寺提調意啓曰。設場養馬。法意甚重。牧民爲役。又極偏苦。故各牧場牧子。雖子枝勿定他役。載在續典。而近來各營邑鎭。不有法意。軍保疤定之弊。一族橫侵之患。愈往愈甚。牧子輩。將不能奠居應役云。事之寒心。莫此爲甚。牧子安接。然後可責養馬之勤慢。而如干牧屬。困於侵徵。間多流離。則莫重馬政。實有從此疎虞之慮。言念前頭。誠甚悶切。日後若或有違越事目。如前侵擾之擧。則當該守令邊將。卽當啓稟重勘。爲先以此意。行會嚴飭於各道道帥臣處。何如。傳曰。依草記。各別嚴飭。可也。
정조 8년
柳誼。以忠勳府言啓曰。今番上言。下各該司。皆令明日草記稟處事。傳敎矣。京畿長湍居幼學許杓上言。以爲其父前同知臣許潝。以宣祖朝扈聖功臣陽平君許浚六代嫡長孫。旣經二品。未蒙承襲之典。事係至冤。而其曾祖陽興君臣許堉。甲戌年以單付同知。依例襲封。其他淸興君臣金命鼎。礪原君臣宋相垕等。俱以單付同知爲之。則前例斑斑可考。其父許潝。亦依例承襲封君。俾得以承繼家聲云矣。若以雜岐加資。遞兒同知。謂之二品實職而遽許封君。則非但有欠於審愼之道。亦不無淆雜之弊。設令有一二謬例。斷不可援而爲式。故昨年八月。許杓之上言也。回下吏曹。吏曹問于臣府。故臣府以此意回移。自吏曹覆啓勿施。則今此許杓之又復上言。雖出於爲父之誠。已經稟處之事。屢次上煩。極涉屑越。楊州居忠義衛李潝等上言。以爲開國功臣興原君李敷十三代孫。而不失儒名。以免賤役矣。昨今年以來。自本官謂之代遠。同宗族屬。竝侵軍役。不得支保。將至渙散之境。故不勝至冤。齊聲仰籲。亟令該府。相考世系。所侵賤役。竝蒙頉下云矣。正勳子孫。限九代成給忠義衛。口傳勿侵身役。自是法典。而來歷分明之人。代數雖遠。勿爲侵役。亦載於列聖朝事目。則李潝之有此上言。雖不是異事。呈狀臣府。行關該道。亦足可頉。而今乃至煩天聽。亦涉猥越。許杓李潝等上言。竝爲置之。何如。傳曰。允。李潝事。雖屬猥越。亦非無據之說。自本府卽爲決給。可也。
정조 8년
柳誼。以司譯院都提調意啓曰。觀此本院偶語官生朴弘逵等上言。則以丁丑年新遞兒一窠之移屬灣上軍官。至請還屬於本院矣。使行赴燕之路。灣上軍官之凡百擧行。事多關緊。遞兒一窠之當初變通。自有商量。則到今幾年之後。又復還屬譯舌。不但朝令之歸於銷刻。亦有事勢之掣礙難行者。上言內辭緣。勿施。何如。傳曰。依草記施行。可也。
정조 8년
義禁府啓目。兼知義禁府事鄭好仁妻貞夫人李氏。身死服制已行十五日。出仕。何如。判付啓。依所啓爲有矣。本府多有擧行事。在外判堂。許遞爲良如敎。
정조 8년
刑曹啓目。京畿龍仁童蒙金快俊擊錚原情云云。所供如此。上裁。何如。判付啓。待諸堂備員。論理議處爲良如敎。
정조 8년
刑曹啓目。京畿當平折衝李貴石擊錚原情云云。所供如此。上裁。何如。判付啓。議處爲良如敎。
정조 8년
刑曹啓目。京畿陰竹幼學李兌一擊錚原情云云。所供如此。上裁。何如。判付啓。議處爲良如敎。
정조 8년
刑曹啓目。擊錚人金甲得原情云云。依先朝受敎。爲先放送是白在果。所供如此。上裁。何如。判付啓。誠如渠言。足爲渠稱冤之端兺不喩。且以獄體言之。一獄兩囚。或斃或囚。亦甚斑駁。令道臣詳査決處後。狀聞之意。分付。
정조 8년
刑曹啓目。擊錚人張志敎原情云云。依先朝受敎。爲先放送是白在果。所供如此。上裁。何如。判付啓。令道臣詳査狀聞後稟處。
정조 8년
刑曹啓目。擊錚人李元東原情云云。依先朝受敎。爲先放送是白在果。所供如此。上裁。何如。判付啓。令道臣詳査決處後。狀聞。
정조 8년
刑曹啓目。擊錚人尹海龍原情云云。依先朝受敎。爲先放送是白在果。所供如此。上裁。何如。判付啓。令道臣詳査狀聞後稟處。
정조 8년
刑曹啓目。驪州幼學申在心擊錚原情云云。依先朝受敎。爲先放送是白在果。所供如此。上裁。何如。判付啓。勒葬私掘。彼此之失惟均。而李義弼之縱奴劫掠閭里。誠如其矣所訴。事極駭然兺除良。招集無賴。敎其衝突。有若軍門習操樣云者。雖未知渠供之信然。而義弼之地處何如。何不雍容處變。有此不緊之擧乎。此事委折與訟理曲直。令道臣詳査公決後。狀聞之意。分付爲良如敎。
정조 8년
領議政鄭存謙。左議政李福源等箚曰。伏以。設鞫。所以治惡逆也。臺啓允從之後。其所擧行。間不容髮。而卽伏聞龜柱發捕後。有待下敎之命。臣等不勝愕眙。繼以憂迫。噫。龜柱之以元惡大憝。尙逭王章。已是失刑之大者。而向日出陸之命。尤切中外之惶惑。大逆徵討。何等至嚴。鞫獄事體。何等至重。而旣發旋撤。目下國體之壞損。已無可言。而日後無窮之慮。思之凜然。伏乞聖明。亟寢撤捕之命。仍令王府。依前發捕。嚴鞫得情。以正王法焉。取進止。答曰。省箚具悉卿等之懇。發捕之際。有違常格者。且有商量事。欲問卿等決之。都事姑勿出去。容竢日間登對時。當面議取捨矣。仍傳曰。此批答。遣史官。傳諭于領左相。
정조 8년
大司憲李聖圭。大司諫李度默。掌令李迪喆。持平沈晉賢。正言李顯道李翼晉等箚曰。伏以。黑山島圍籬安置罪人龜柱。設鞫嚴問之請。凡幾年矣。三司之啓迭發。一兪之命久靳。王章未擧。群情益激。何幸天心克回。乾斷廓揮。兪音已下。輿憤將洩。此實出於我聖上屈恩伸法之盛意。則在群下奉行之道。政宜明目張膽。猶恐晷刻之或遲。不料喉院之宣布。太涉雍容。以致金吾之擧行。未免稽滯。成命旣降於昨夜。而發捕乃在於今午。噫。何其玩愒之甚也。方其沬血而請討。有若朝夕之爲急。及夫蒙允。而宣旨不恤。時日之遲延。擧措之顚錯。已無可言。鞫體之緩忽。誠極寒心。豈可以譴罷薄罰。足懲其罪哉。臣等謂昨日坐直承旨。竝施削黜之典。斷不可已也。取進止。答曰。省箚具悉。昨夜傳敎。今午捧傳旨。生疎之致。該承宣削黜之請。過矣。不允。
정조 8년
大提學吳載純疏曰。伏以。臣於再昨回鑾陪班。伏聞本閣下隷與掖屬相詰。心甚驚駭。而悤擾之中。未及問其委折矣。令日仕進之後。始得詳問。則事由臣身。蓋伊日奉命致祭之行。閣隷憑藉馹騎之立把。有此無前爭詰之端。臣於是。尤不勝惶隕懍惕之至。幺麽一隷。乃敢不有掖屬。作此毆曳之擧。至撤天聽。其壞損國綱。無復餘地。而臣始旣不能檢束下隷。致犯罪科。末乃不能詳其實狀。卽自引咎。其昏憒不職之辜。臣無所逃。不敢以日子之稍久。晏然自在。逬出私次。露章自列。伏乞聖明。亟治臣罪。以肅朝綱。千萬幸甚。答曰。省疏具悉。聞其事實相左。卿其勿辭行公。
정조 8년
副摠管李秉鼎疏曰。伏以。惟天惟祖宗。默佑我邦家。春邸正位。鞏磐泰之丕基。大庭宣冊。答神人之顒望。八域含生。蹈舞惟均。而仙寢祗謁。聖慕載伸。日候淸朗。回鑾萬安。臣民忭幸。曷有其極。念臣以萬死滓穢之蹤。値千一亨嘉之會。趨造文陛。快覩离明之光。咫尺前席。特蒙晉接之恩。顧玆僇廢之賤品。尙何去就之可論。而玉音渙發。慰勉備至。殆若慈父之詔迷子。誰謂此生。復霑殊渥。惝怳如夢。掩抑而退。歸語老母。感淚成血。不意摠府新命。遽降此際。朽骨之傅肉。枯木之生花。未足以喩此恩造。闔門攢手。里巷動色。臣心隕越。當復如何。噫。臣身之得有今日。是誰之賜也。方繡啓之出。其所案驗臣。罪狀臣者。傾河難洗。伏鐵猶輕。而乃聖上求生於必死之中。原情於常格之外。特降明旨。更使納供。旣又天鑑昭燭。綸音懇摯。或敎以區處有據。或諭以營閫通行。竟至於屈邦憲而貸縷命。嗚呼。臣身之得有今日。果誰之賜也。夫以天地之竝育也。而傾者則有時乎覆之。日月之普照也。而幽處則無由以燭之。獨聖上之於臣。則雖傾亦培。無幽不燭。古人所謂聖德至明。過天地日月萬倍者。政爲臣今日道也。臣恩荷再造。義急一謝。區區廉防。有不暇顧。唐突出肅。黽勉陪扈。蓋出於粗伸常分之計。而抑臣之所拊心痛衋者則有之。人所以爲人者。不過忠孝而已。顧臣愚騃之性。觸事顚錯。欲孝於亡父。而忝淸謹之先規。反未免於不孝。欲忠者明主。而累則哲之聖眷。竟自陷於不忠。不忠不孝。爲世大僇。誠無面自齒人類。顧何心復玷班行。山恩海德。報答無路。瞻望震極。神魂飛越。玆敢瀝血緘辭。仰瀆崇聽。伏乞聖慈。諒臣悲苦之私。察臣危蹙之情。將臣職名。亟賜鐫削。使以杜門屛跡。沒齒歌詠。以卒終始曲保之澤。千萬幸甚。答曰。省疏具悉。意在甄錄。卿其勿辭行公。
정조 8년
持平尹載命疏曰。伏以。惟天惟祖宗。眷祐邦家。冊我東宮邸下。誕膺丕位。載陳縟儀。環廷臣工。仰瞻溫文岐嶷之表。延頸而喜。攢手而祝。億萬年無疆之休。自今伊始。聖孝彌光於追烈。彝典將擧於上號。蹈舞之忱。帀域惟均。仍伏念臣姿旣庸騃。識又疎短。倖占科第。只爲祿仕。圖報涓埃。不避夷險。而榮塗進步。非臣夢想攸及。迺者臺閣新命。胡爲而及於臣身也。噫。是職也。責任尤別。受聖明耳目之寄。持淸朝激揚之論。奮發風采。上下言議。以之弼君違糾官邪。則其不可人人冒玷也。明矣。豈可以如臣庸愚。苟然冒充。上累特簡之明。下速不稱之譏乎。慙赧震惕。無所自容。月前冒膺。適値邦慶之無前。寔出私分之粗伸。而因仍蹲據。有愧量入之義。屢違嚴召。恭竢重勘。聖度涵貸。薄罷旋敍。幸荷曲諒之恩。冞切感惶之忱。千萬不自意。柏府除命。忽下於病蟄鄕廬之中。村隣動色。感激洪造。義分是懼。不敢久淹。還伏私次。而揣量已熟。承膺無路。略陳短章。敢暴自劾之懇。伏乞聖慈。諒臣言非出飾讓。顧臺銜不可濫授。亟遞臣職。仍治臣冒瀆之罪。以肅朝綱。以安賤分。幸甚。臣於乞免之章。不宜贅及。而憂憤所激。有難泯默。敢此沬血而陳之。惟聖明垂察焉。噫嘻。痛矣。民彝斁絶。義理晦塞。丙丁以來。逆變層起。巨室生出梟獍。赤子化爲龍蛇。宗社危如綴旒。禍機迫在肘腋。至今追思。心骨俱寒。而至若今番夏賊之凶書。自生民以來。所未聞所未見之劇逆也。逆節之絶悖。凶言之陰慘。一鏡天海之所不道。道顯應元之所不爲。凡在含生血氣之倫者。孰不欲手磔口臠而食肉寢皮乎。妖領雖懸於藁街。王章不及於鋤黨。輿情尙此憤鬱。鞫體未免隳壞。親屬奴傔之訊鞫。其父陽澤之追坐。已出於三司章箚。而一味靳允。將何以嚴隄防而討亂逆哉。嗚呼。書曰。劓殄滅之。無遺育。雖以古聖王好生之德。處非常之變。用殄滅之法。蓋非此律。無以懲無前之劇逆故也。劇逆如夏賊。則烏可以收孥籍産。只施其治逆之常憲乎。陽澤丙申緩獄之罪。其時堂箚憲啓。可見其公議之難遏。而大匡崇秩。自同平人。已是失之寬典。則又況以夏賊之父。今不施追律者。其可曰國有法而杜亂源哉。臣謂劇逆夏材妻孥。亟施誅戮之律。其父陽澤。亦命追奪之典。仍令王府捕廳。親屬奴傔。竝加訊覈。連腸共謀之類。卽爲鋤治。斷不可已也。噫。慶溢寰宇。恩及疎放。此固出於我聖上導和氣祈永命之至意。而罪關惡逆。事係懲討。則初何可擧論。而龜柱之元惡巨慝。當此合辭方張之日。撤籬出陸之命。有若尋常罪謫。從輕減等者然。豈意聖明之世。乃有此萬萬過中之擧也。龜柱之四條大罪。鐵案已成。直是假頭之獜謙耳。逆如龜柱。惡如龜柱。而尙今偃處於島海。獨保其首領。已爲屈法之大者。況可因此慶會。自島而陸。漸就輕典乎。王法不可撓也。衆論不可遏也。由是而亂逆無懼。人心胥訛。則明義一部。將無地可讀矣。周官八議之法。亦非竝及於惡逆之容貸。則以殿下燭理之精。何不念及於此而遽然輕斷乎。伏乞特允三司之請焉。其他干逆凶徒。負犯至重。無一可赦。而名登臺啓。紙毛已生。則殿下不恤公議。遽命酌決。或復官而不少難愼。或出海而量移善地。或特宥而强咈群情。竝置傅輕之科。處分之乖當。刑政之失平。當如何哉。臣繞璧憂歎。歷日靡定。伏願特收干逆諸罪人疎決之命。俾民彝不泯。國是底定焉。且臣於吳始壽復官事。有不勝駭惑者。始壽。以逆聃至親。做出四字凶言。前唱後和。東推西諉。以爲誣辱聖祖。網打士類之窮凶情節。昭載於肅宗大王答故相臣金壽恒疏批中。此爲千古斷案。實無一毫疑端。而今於錫忠鳴冤之日。特下大臣獻議之敎者。蓋出於審愼刑政。博采公議之盛意。則及其獻議也。不察當初之獄案。只憑後出之咨文。容易說去。便同循例覆奏之語。遂以陷天之劇賊。至請復爵之寬典。此何擧措。此何義理。竊爲大臣慨惜也。竝乞更加三思。亟寢成命焉。答曰。省疏具悉。首陳事。已諭他批。副陳事。何乃侵斥至此。
정조 8년
甲辰八月二十日午時。上御重熙堂。左承旨入侍時。左承旨柳誼。假注書李敬五。記事官李崑秀尹行任。以次進伏訖。上曰。罷職承旨誰也。誼曰。黃昇源金魯永矣。上曰。禁府之不爲草記。輕先發捕。事極駭然。姑爲撤捕。更待下敎擧行事。分付。誼曰。今此諸罪人龜柱貞采趙嵎金養淳。湖西營獄諸囚。因臺啓蒙允。故分付當直。使之聽傳敎擧行矣。禁府諸堂。不卽擧行。亦不草記。要書密旨於在院承旨。苟非委官。則密旨非承宣所可書者。而有此請書之擧。事未前聞。有關後弊。禁府當該諸堂。一竝從重推考。何如。上曰。苟非委官。則密旨無得書之。禁府之使下吏來告承旨。要書密旨。已極駭然。今又聞之。禁堂在闕外。私自發捕。此則尤萬萬驚駭。禁府當該諸堂。竝罷職。可也。出擧條仍命退。承史以次退出。
정조 8년
甲辰八月二十日未時。上御誠正閣。工曹判書禮曹判書入侍時。行工曹判書具善復。行禮曹判書金魯鎭。左承旨柳誼。假注書金孝建。記注官金健修。記事官李崑秀。以次進伏訖。上曰。莎草改補。果無未盡處乎。善復曰。盡爲補築矣。魯鎭曰。曲墻後面。禁淸橋紅箭門近處。皆爲修。補矣。上曰。莎役順成。誠多幸矣。魯鎭曰。各陵陵上有頉處。若至大段。則告由修改。而至若小小處。使陵官隨毁隨補。旣有先朝受敎。以此定式施行。似好矣。上曰。卿出擧條。與畿伯相議爲之好矣。魯鎭曰。陵寢莎草有頉。如非大段修改。則各該陵官。播種補莎。旣有先朝受敎。而聞畿伯之言。則諸陵奉審時。間或有全不修補之處云。該陵官之不能擧職。固已可駭。而旣往雖不深罪。自今爲始。道臣春秋奉審時。另飭諸陵官。若干有頉處。則卽令該陵官。從便補莎。如非陵官所可擅便處。則親審緩急。從所見書啓後。自臣曹稟旨擇日。堂郞進去。與地方官本陵官。以爲眼同修改之地。而如是筵稟。申飭之後。陵官之如前慢忽者。摘發論罪之意。一體嚴飭各陵官。何如。上曰。依爲之。出擧條命退。諸臣以次退出。
정조 8년
甲辰八月二十日酉時。上御重熙堂。禮房承旨入侍時。左副承旨徐龍輔。假注書李敬五。記注官金健修。記事官李崑秀。以次進伏訖。上命書傳敎曰。本閣番次苟簡。或在外。或陳疏。或有身病。檢校亦無無故行公人。前待敎李崑秀。仍任前職。牌招入直。又命書傳敎曰。不過一時申飭。生疎所致。前判書李在協敍用。又命書傳敎曰。因提學吳載純辭疏始聞之。此閣臣以致祭事。奉命進去之時。所把驛馬。掖隷稱以上言。出去奪騎。至於三次。又於更把之時。掖隷與閣隷。致此爭詰云。然則尋常馬匹。掖隷猶不敢勒奪。奉命重臣。事體何如。而肆然作挐。至有重臣之辭疏。掖隷之習。萬萬痛該。且於伊日司謁之變幻事實。誣罔發告。尤極無狀。自政院捧上言出去掖隷等及當該司謁處。嚴問査實以啓。萬一欺隱。出付有司。嚴加究覈。仍命退。承史以次退出。
정조 8년
行都承旨宋載經病。行左承旨徐有防未肅拜。行右承旨李在學未肅拜。左副承旨柳誼坐直。右副承旨權坐直。同副承旨申思運未肅拜。注書二員未差。假注書金孝建仕李敬五仕直。事變假注書朴能源仕。
정조 8년
柳誼啓曰。卽者檢閱李崑秀。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。何如。傳曰。允。
정조 8년
傳于柳誼曰。冊禮日東宮陪衛將士及冊禮都監領役部將等。以試射之意。賞典別單。已有下敎。而連値多事。尙不試取。依別單。明日當以柳葉箭一巡試取。依內試射例擧行。而兵判及前兵判。以試官率領待令。參試官及差備官。亦依宣傳官試講例爲之事。分付。
정조 8년
兵曹口傳政事。以申光輅爲宣傳官。
정조 8년
柳誼啓曰。領議政鄭存謙。判府事徐命善李徽之洪樂性。左議政李福源。有稟達事。來詣請對矣。傳曰。入侍。
정조 8년
承旨前望單子入之。徐有防李在學申思運落點。
정조 8년
傳于柳誼曰。有司堂上入侍。
정조 8년
傳于權曰。京畿監司入侍。
정조 8년
權啓曰。有司堂上徐有隣趙時俊。依下敎來待矣。傳曰。入侍。
정조 8년
權啓曰。京畿監司沈頤之。依下敎來待矣。傳曰。入侍。
정조 8년
以開城留守營校卒試取狀啓。傳于柳誼曰。柳葉箭四中五分人加資。貫邊人弓矢。貫一中人邊一中人弓一張。鳥銃貫邊人木貳疋。邊二中人木布一疋。貫一中人邊一中人。各木一疋賜給事。回諭。沁都將校軍兵中。陵幸時待令人。依松都例。一體試射放後狀聞事。亦爲下諭。
정조 8년
以內弓房貢人等罪狀。令攸司科治事手本。傳于權曰。此手本。出給戶曹。從長區劃。俾無愆限之弊。
정조 8년
柳誼啓曰。吏曹判書金履素。參判李敬養牌不進。推考傳旨。今方捧入。而開政命下之後。如是違牌。事甚未安。判書參判。更卽牌招開政。何如。傳曰。允。
정조 8년
柳誼啓曰。吏曹參判李敬養。再牌不進。推考傳旨。今方捧入。而開政命下之後。連違召命。不卽擧行。事極未安。所當更請牌招。而係是一日三牌。何以爲之。敢稟。傳曰。判堂批下。與參判更卽牌招開政。
정조 8년
柳誼啓曰。臣與右副承旨權伴直矣。纔已入侍矣。臣吏兵批兼進之意。敢啓。傳曰。知道。
정조 8년
有政。吏批。判書金履素。參判李敬養進。參議未差。左副承旨柳誼進。以金宇鎭爲吏曹參議。李集斗爲校理。徐瀅修李顯靖爲修撰。趙時俊爲知敦寧。李頤祥爲兵曹參議。李命植爲判義禁。權應範爲典籍。金處漢爲咸安郡守。徐浩修爲軍器提調。仁陵君單李在協。訓鍊都監提調單徐浩修。禁衛營提調單徐浩修。御營廳提調單徐浩修。贈贊成具顯謙。贈領議政例兼。綾城尉具敏和考。故庶尹鄭獜煥。贈領議政例兼。興恩副尉鄭在和考。書題單崔宗大。
정조 8년
兵批。判書徐浩修進。參判李亨逵病。參議李頤祥未肅拜。參知李時秀入直進。右副承旨柳誼進。以李敬養爲副摠管。李光福李次東爲五衛將。副護軍單申致權李身晦洪宗藎姜垣。副司直單任希敎朴天衡金宇鎭尹載命洪樂淵鄭彦郁尹㬦。副司果單任希遠金寅燮孟至大崔熽李翊永鄭東輔。同知單朴道洵。
정조 8년
權。以禮曹言啓曰。因高胤賢上言。勳臣移宗奉祀事。議大臣後稟處事。覆啓。蒙允矣。議于大臣。則議政府領議政鄭存謙。以爲。濟興君高彦伯。嫡孫已絶。外孫奉祀。外孫亦已無後。則以其本宗傍孫。奉其不遷之祀。固宜許施。而移宗奉祀。事係重大。翼濟之世派。令勳府明白考出後。許令奉祀。恐合事宜。伏惟上裁云。議政府左議政臣李福源。以爲。與領議政臣鄭存謙議同云。領中樞府事臣金尙喆。病不獻議云。判中樞府事臣徐命善。以爲。繼絶存亡。自是聖世之惇典。況勳臣不遷之祀。尤當自朝家許令立後。而第其世派之相當。未可的知。更令該曹。査問于門長處。考例稟處爲宜。伏惟上裁云。判中樞府事臣李徽之。以爲。濟興君高彦伯。移宗奉祀。事係重大。似不可遽爾許之。使勳府一番詳考世派後許施。恐合愼重之道矣。伏惟上裁云。判中樞府事臣洪樂性。以爲。濟興君高彦伯。乃是勳臣不遷之祀。而血孫無後。則擇定傍孫。以奉其祀。亦有可據之例。依願許施。實合繼絶之義。而此則外孫奉祀。而又因無後。更爲移定於本宗。係是變禮。人倫重事。不敢臆對。伏惟上裁云。大臣之意如此。上裁。何如。傳曰。依徐判府事議施行。可也。
정조 8년
權。以禮曹言啓曰。因朴光正上言。本曹覆啓恩典。似不至濫觴。議于大臣。指一稟處事。命下矣。就議于大臣。則議政府領議政臣鄭存謙。以爲。贈贊成朴仲林。以忠正公彭年之父。同時倂命。爲國殉節。向來貤贈之命。蓋示褒奬。況其所經之職。又是冢宰。則易名之典。似在當施。伏惟上裁云。議政府左議政臣李福源。以爲。與領議政臣鄭存謙議同云。領中樞府事臣金尙喆。病不獻議云。判中樞府事臣徐命善。以爲。故判書朴仲林。當六臣殉國之日。父子倂命。節義卓犖。曾在肅廟朝。旣蒙褒贈之恩。且其爵秩。至於冢宰。尙未易名。實是欠典。特命太常。依例擧行。恐合事宜。伏惟上裁云。判中樞府事臣李徽之。以爲。故吏曹判書朴仲林贈諡事。本職旣是正卿。則在法當受易名之章。恐不可以久遠置之。伏惟上裁云。判中樞府事臣洪樂性。以爲。故判書朴仲林贈諡事。本職旣是正卿。貤贈又因殉國之忠。則易名之典。法所當然。該曹覆啓。實爲得宜。無容更議。伏惟上裁云。大臣之議如此。上裁。何如。傳曰。允。
정조 8년
權。以禮曹言啓曰。因蔡蓍昌爲其十四代祖蔡貴河節義。追配於東陽書院事。本曹覆啓。與長堂三堂相議。更爲論列。指一草記事。命下矣。臣等謹依聖敎。爛熳相議。且考本曹今春啓本。則蔡貴河之隱居自精一節不渝。足徵於李穡之詩。可謂勝國之賢大夫。在聖朝樹風勵俗之道。固宜表章。而但其爲杜門洞之實蹟。一不槪見於松都之誌。故守臣持難。誠有意見。至於平山。則固是李穡。杖屨之鄕。而俎豆腏食。事體甚重。先朝禁令。亦已申嚴。蔡貴河旣未竝列於表節祠。則今因後孫之陳請。遽許追享於東陽書院。殊非愼重之意。恐啓紛紜之弊。臣等愚見。未敢輕議。上裁。何如。傳曰。依議施行。可也。
정조 8년
權。以奉常寺都提調提調意啓曰。東籍親耕田所種稻太兩種。今八月晦間。當爲成熟之意。敢啓。傳曰。攝刈。
정조 8년
權。以奉常寺都提調提調意啓曰。東籍親耕田所種皮唐黍打作。則所出爲一石五斗。豆打作。則所出爲一石之意。敢啓。傳曰。如道。
정조 8년
權。以司僕寺一二提調意啓曰。因兵曹草記。北部居童蒙吳文成爲其父忠義衛喜慶上言覆奏內。渠之陳籲。元無指的之事。香火難繼等說。極爲猥屑。辭緣置之事。傳曰。旣有功勳。至受鐵券。因其子孫之窮不自存。如或泯沒。甚非朝家記念功臣之意。所以收用之方。各該寺稟處。可也事。命下矣。招問文成之父喜慶。則喜慶本非碧城君吳致雲之嫡長孫。其兄喜昌。實奉致雲之祠。而曾爲捉虎嘉善。尙今生存。如可收用。則捨其奉祀之兄。而施諸非嫡長之弟。揆以事例。殊涉不當。吳文成上言。則自在勿施之科。而吳喜昌則旣是嘉善。本寺無收用之窠。令該曹更爲稟處。何如。傳曰。允。
정조 8년
領中樞府事金尙喆箚曰。伏以。天氣淸朗。百靈扶護。展禮先陵。廻鑾萬吉。下情忭祝。曷勝名喩。卽伏聞時原任大僚。請寢龜柱撤捕之命。相率求對。今者臺啓之快賜允兪。以其元惡大憝之不可容貸。擧國輿憤之不可沮遏。則金吾緹騎之旋令還止。噫嘻。此何擧也。處分之顚倒。刑政之乖舛。寧有如許王法。寧有如許國體。臣當隨諸臣後。同聲力請。而數日以來。痰眩本症。又添寒疾。昏聵忒甚。自力無路。獨阻齊籲之班。莫效憂慨之忱。玆敢短箚替申。伏乞聖明。亟允諸臣之請。收還撤捕之命。仍勘臣瀆撓之罪。以安私分焉。取進止。答曰。省箚具悉卿懇。俄於諸大臣登筵。有詳道者。卿或聞之否。卿其安心勿辭。益加愼攝。仍傳曰。此批答。遣史官。傳諭于金領府事。
정조 8년
兵曹判書徐浩修疏曰。伏以。祗謁陵寢。回鑾萬安。聖孝旣伸。玉體彌康。臣民慶忭。曷有其極。臣於陪從路次。忽伏奉中權除旨。衛扈是急。控辭無路。不得不冒昧祗承。而夤緣事會。蹲冒要津。是豈臣初心之所自期哉。向臣之忝叨東銓也。敢以私義之兢懼。家訓之丁寧。具由陳章。悉暴血懇。幸荷聖恩之曲諒。獲蒙遞免之洪私。臣之父子兄弟。相對感涕。銘鏤在中。今此西銓之任。視東銓縱有輕重之分。然其權衡人物。爲世睢盱。則初無彼此之異。又況肅禁旅戢韜衿。爲任之緊且大。反有甚於東銓者哉。前旣必辭於東銓。今乃以職名之稍改。晏然冒據。則不惟臣區區去就之卽當而已。其爲貽同朝之嗤點。來四方之譏議。實非細故也。苟非然者。以臣之受恩罔極。編蒙譾拂。而夷險燥濕。進退行止。但當一聽於造化之天。尙何敢自有其身。備例飾讓。重自陷於不誠之科哉。至若人器之不稱。有不暇煩陳。玆將由中之懇。冀垂體下之仁。伏乞聖明。亟賜憐察。特許鐫改臣新授本兵之任。以重官方。以全微諒。千萬幸甚。答曰。省疏具悉。實循久次。卿其勿辭行公。
정조 8년
吏曹判書金履素。行副司直尹蓍東。行副司直金文淳等疏曰。伏以。惟天惟祖宗。篤佑我邦家。王世子冊禮順成。覃訏岐嶷。先覩爲快。翌日臨殿。賀儀誕擧。積雨奏晴。瑞旭颺輝。天人助順。萬億斯卜。玆又先陵禮展。聖孝克伸。屬車塵淸。蹕御穩旋。臣民慶祝。曷其有極。臣等伏聞庚申賜死罪人吳始壽曾孫錫忠。擊錚原情。盛稱其曾祖冤死。大臣獻議。有依議施行之命。始壽官秩。從以如舊。臣等於是。不勝痛抑冤悶之至。此事始末。關係臣履素高祖故領議政臣壽恒。臣蓍東高祖故判書堦受誣一款。而甲戌更化後。臣履素曾祖忠獻公臣昌集辨疏及癸亥吳星運之擊鼓誣罔也。臣蓍東從祖故判書臣汲辨疏。前後明白。已蒙二聖之印可。則是獄之翻覆與奪。在朝家爲莫大之文案。而私家之屈伸枉直。隨而判焉。噫。獄在久遠。則容有聖聰之未及盡燭。事關祖先。則實爲私情之不可但已。謹綴兩家已辨之疏語。敢冒煩瀆之誅。而冀聖明之垂察焉。夫臣强之說。初出於逆柟庚戌使還之時。再出於始壽乙卯儐接之日。蓋當顯宗大王禮陟之後。吊勅出來。而有二度致祭之擧。始壽。以儐使。行到龍川。使譯舌探問厥由於通官張孝禮。則孝禮。以爲一度乃是常例。一度先王至誠事大。而連有疾患。享壽不永。皇帝別爲惻然故也。孝禮又謂譯輩曰。卽今戶判爲誰。爾國兩班不善。例給之物。亦當操切云云。始壽因二度致祭之異於常規。且憑兩班不善之說。捏造凶言。上達天聽。柟與始壽爲內外從之親。故柟唱之於前。始壽和之於後。以爲網打士類。謀危宗社之根柢。而至親唱和。不足以實其言。故誣引黃海監司尹堦。私見孝禮時問答之言。以爲與臣所聞於龍川者相同。至奏於西郊幄殿。肅宗大王。特使領議政積往問孝禮於館所。則積故屛譯輩。不以實問。而飾辭回達。以爲眩亂彌縫之計。臣耆東高祖。再疏再供。辨破其情狀。逮至庚申。遣使彼中。質問凶言有無於孝禮。則孝禮之答。不但無一辭近似始壽回奏之說者。竝與柟庚戌之言。而擧歸虛地矣。於是始壽之獄起。而肅宗大王下敎。若曰。自古人臣之謀叛者有之。而至於借口於他國之人。誣辱其君父者。古所未有。始壽做出此說。以實逆柟之言。且欲因此而爲陷害舊臣之計也。當是時也。臣履素高祖。以首相終始按獄。而始壽被鞠。前後所證左甚衆。至於其妻弟權守經。亦在其中。及至逮問。輒皆無情實。最後又引閔熙。熙方竄配西塞。其時金吾堂上金德遠。以始壽之血黨死友。猶不敢掩覆。在座言曰。是欲遷延獄事。又引在遠之人。決知無實。逮問有弊。不如直爲處斷。及熙至。而其言又相左。則德遠曰。吾則已知其如此。到此地頭。渠雖萬死。更有何辭於是。遂有末後處分。而德遠亦同諸臣入侍。無復異議。輒稱至當。前後獄案。千頭萬緖。而肯綮𦿔要。大略如斯。若臣等所崩迫者。則臣履素高祖之己巳被禍。彼輩以始壽事。爲構罪之一大案。竟售其毒鋒。臣蓍東高祖之乙卯北塞。爲賊鐫之所擠。己巳南荒。爲凶徒之甘心。四年瘴癘。竟以櫬歸。則今此始壽之伸雪。而臣等兩家之冤屈。自在於不言之中矣。豈不痛哉。況其爰辭中有曰。當其究問諸譯之際。情節之綻露者。言語之違錯者。終不覈一事下一杖。六供之辭明理直。謂之不足取信。不足憑問。乃以造言之科。歸罪於歸奏之儐臣。又曰。乙卯儐接之時。不幸聞所傳道通官張孝禮之凶言。復命之日。以此陳達云。則此兩款語。正謂按獄與見孝禮酬酢時事。雖不擧名。意實有指。臣等於此。又安得以終默乎。干連柟堅之獄。關係莫重。當初處分之嚴。日星昭垂。而今以丙寅咨文及渠所稱徐乾學文集爲證。以爲必伸之資。若咨文中句語。則其所援引。反彰其祖難貰之罪。蓋此凶言。始於庚戌之柟。成於乙卯之始壽。庚戌之於丙寅爲十七年。乙卯之於丙寅爲十二年。而其間又經庚申使价。別爲質問之擧。則柟始壽和應做出之言。流播于彼中。厥已久矣。每當使事往復。嘖有煩言之時。輒以是爲藉口。抑勒之欛柄者。其勢必至。若是則柟始壽造言誣國之罪。益無所逃。以此而添渠一重之案。亦當無辭自服。而反擧年久嫚書中絶悖無倫不敢復提之文字。作爲可伸之證。何其憯且恣也。又其咨文受來時。故相臣鄭載嵩爲正使。故判書李墪爲書狀。載嵩則以庚申館伴。探問言語有無於孝禮者也。墪則以辛酉玉堂。始壽賜死時。力請正法者也。此等句語。當時若有甲乙之論。則己巳逞毒。其後訟冤。毋敢一言及此。何於九十九年之後。錫忠始闖發之乎。至於乾學文集云云。則乾學。以丙寅禮部官咨文。出於其手而載之集中。首尾無一字差爽。此則一事而二引之也。今又兩下爲說。漫漶其辭。要以眩天聽而疑群眼。吁。亦巧矣。且以事理言之。所謂咨文與乾學集。在於庚戌乙卯之前。而今始露出。則猶可爲一分憑藉之端。而咨文也文集也。旣出一手。在於十七年十二年之後。則此言流入乎。抑此言流出乎。此亦不難辨矣。至於攙引諸臣之言。或去頭截尾。曲引扶護之句語。或捨此援彼。掠取假設之論議。而滿庭名碩之獻議。先朝特敎之斷案。竝欲弁髦而漫棄之。渠雖無嚴。安敢乃爾。臣等謹按庚申冬。慈聖以爲今番鞫獄。前後正法者旣多。始壽之罪。比之逆謀則有間。宜特用減死之典。以示寬大之德。好生之意。敢不奉承。其令該府。特爲減死。仍其配所圍籬安置。辛酉夏又敎曰。始壽之貸死。豈以有一毫可恕之端哉。實欲抑體慈聖好生之德。及至六月。罪犯益著。公議益激。則乃下賜死之命。而廷臣更無異議矣。其供中諸條之變幻粧撰者。昭不可掩如此。而若始壽前後違端。又不得不略擧而尾陳之。龍川路中。因譯輩聞之者。則凡彼人所言。毋論輕重緊漫。譯輩竝傳於儐臣道臣。例也。而其時平安監司申晸。全不聞知。參證之兵使柳斐然。亦以爲不聞。皆被鞫落空。庚申獄之未竟。而孝禮復隨勅到館也。臣履素高祖。與都監堂上閔維重。館伴鄭載嵩。承命更問其言語虛實及乙卯相積所問之爲何語。則孝禮。以爲。吾則無是說。此事元不干於致祭。豈有爲此言之理哉。許積則其時以閑說話酬酢之後。但曰彼中以本國朝臣爲惡云然耶云。而至於致祭之事。元不發問矣云云。又始壽所引諸譯安日新卞爾輔金起門金裕顯等。一倂逮問。而皆曰全不聞知。所謂來傳凶言之朴廷藎。再加訊問。節節相反。始壽始辭窮。而至於己巳。則其黨莅刑。桁楊楚毒。何求不得。而向之諸譯。終無一人取服。終始一說。至死不變。於是乎其誣聖之罪。雖正於庚申。而其造言之刑。益著於己巳。是尙何情之可疑。何冤之可訟乎。前後辨疏。錄在院史。當初情節。昭載鞫案。今不按院史。不考鞫案。但憑其孫之稱冤。遽翻百餘年鐵定之大案。其在國體公法。果何如也。聖朝刑政。所關甚重。私心痛霣。猶屬餘事。玆敢不避煩猥。冒死塵浼。伏願聖明。特垂省察而更賜處分。仍治臣等瀆擾之罪。以肅朝綱。以安賤分焉。答曰。省疏具悉。卿等情事。非不體諒。纔因收議。已有處分。到今難以變改。卿等勿辭行公。
정조 8년
掌令金宗鐸疏曰。伏以。天休滋至。邦慶無前。東宮邸下。睿質夙成。冊禮克擧。此實宗社生靈無疆之福。舞蹈之忱。曷有其極。臣於此際。祗奉有旨。以臣爲司憲府掌令者。驚惶感泣。罔知攸措。逖違之餘。宜卽趨承之不暇。而第臣有情勢之不可冒膺者。去年夏忝叨是職。而謹依府中舊例。出一禁牌矣。荐遭人言。罪至罔赦。旣罷且削。則臣之惶凜震越。當如何哉。幸賴我聖上日月之明。天地之仁。曾未一旬。敍命遽降。臣於是感激恩私。以首頓地而已。今於經年之後。懼於猥屑。雖不敢逐條申暴。其臲卼之情。慙靦之心。猶復如前。從今以後。臺地一步。便同鐵限。玆當遠陵駕幸之日。不敢以職名自居。故其於陪從之列。起居之班。俱未得躬參。區區犬馬之誠。曷勝惶隕。伏乞聖明。諒臣危蹙。察臣悲懇。卽賜鐫汰。以重公器。以安私分焉。臣於目下事。竊有所憂慨者。不敢以乞免之故。而置之不論。蓋夏賊之窮凶極惡。通天地亘古今所未有之逆。則其懲討之典。不宜有餘刑。而其父陽澤之官爵自如。其妻孥之竝戮。支屬之推鞫。斷不可已。而尙今不行。臣竊寒心。噫。亂逆之層生。職由於隄防之不嚴。而以鄭妻之凶逆窩窟。而前已放還田廬。以龜柱之慝謀戎首。而今又量移陸地。其他營護元惡之徒。締結非類之輩。俱蒙雷雨之澤。此雖出於我聖上好生之德。而法之一屈。凡百政刑。無不失平。以致天討不行。輿憤莫洩。則執法之臣。如之何不爲爭持乎。伏願殿下。特允三司之請。廊揮乾斷。亟收成命。使王章得以快伸。亂逆有所懲畏焉。答曰。省疏具悉。已諭於諸批。爾其勿辭察職。
정조 8년
甲辰八月二十一日卯時。上御重熙堂。有司堂上入侍時。備局有司堂上徐有隣。右承旨權。假注書李敬五。記注官金健修。記事官李崑秀。以次進伏記。上曰。身軍布成冊。幾何釐正乎。有隣曰。數爻有相左處。未盡釐正矣。有隣曰。頃以身軍布蕩減綸音中。禁御兩營保布落漏事。有所陳達矣。卽見洪忠監司沈豐之所錄送者。則各營門各衙門京上納之數。與冊子後錄。或加或減。多有相左處。湖西如此。他道可知。京外案付之若是違錯。實有收布時虛實相蒙。貽害小民之弊。不可不及今釐正。各邑鎭則已有頒印件之下送者。自當宣布德意。而至於民間分給件。姑撤翻刻以待釐正後印出之意。先爲知委於各道監兵水營。因此而刊冊所付京鄕身軍布數爻。一倂釐正。使中外文簿瞭然無相左之端。則其爲實惠。無過於此。詳細考準修成冊。卽報備局之意。一體分付。何如。上曰。依爲之。出擧條有隣曰。世子宮有芙蓉香。每朔十二封封進之例。今朔爲始。依例封進。何如。上曰。待冠禮擧行。可也。出擧條有隣曰。綸音後錄中。守禦廳亦有數百兩錢落漏者。日昨有所言送於臣。追刊時。此亦一體添補。何如。上曰。依爲之。守禦使推考。可也。出擧條仍命書傳敎曰。路過祠宇。召見奉祀孫。詳問建祠事蹟。旣聞之後。豈可無別般示意之擧乎。月山大君奉祀孫李憲圭。令該曹。初仕調用。大君墓。遣承旨致祭。又命書傳敎曰。因月山大君建祠事聞之。大君所住家舍之在江郊者。因其子孫流落鄕外。不知何時轉賣。而風月亭扁額尙留云。宣陵朝友于大君之寵渥。至于今傳誦。而使大君子孫不得世守受賜第宅。則是豈非欠事。以此意。令戶曹知悉。更卽詳査轉賣委折。如有可據文蹟。本第自戶曹。卽爲贖還大君家後。草記事。分付。曰。新除授北兵使閔義爀。時在會寧府任所。而有除朝辭赴任之命矣。密符則以前北兵使所佩。仍爲傳授。諭書則安寶後。使院吏齎傳。何如。上曰。依爲之。出擧條仍命退。諸臣以次退出。
정조 8년
甲辰八月二十一日午時。上御誠正閣。時原任大臣請對入侍時。領議政鄭存謙。判府事徐命善李徽之洪樂性。左議政李福源。左承旨柳誼。假注書李敬五。記注官金健修。記事官李崑秀。以次進伏訖。存謙等曰。屢日勞動之餘。聖體。若何。上曰。一樣矣。上曰。卿等因昨日批答。而有此求對乎。不待卿等之言。而予當悉諭。鞫獄事體。何等重大。而傳旨已下。尙今遲滯。承宣事。已不成說。而禁堂之在家發捕。尤極駭然。雖欲發捕。湖西諸罪人。尙不知爲誰某。鞫體之疎虞。已無可言矣。樂性曰。臣曾於在家時。亦有受密旨之事矣。上曰。今古異宜。此後無得在家發捕事。定式。宜矣。上曰。今若依卿等之請。設鞫拿問。則第一件辛巳事。第二件趙峸事。而辛巳事趙峸事。已承慈敎昭然。第三件量𨩌事。且無模捉之跡。辛卯事。係是先朝時事。亦不敢問矣。壬辰事。又不忍問矣。聲罪則可也。盤問則不可。然則當與洪樂任無異。置之城闉。其將何如。設鞫事面。固知正大。而還發配所。則有乖獄體。亦何以仰慰慈心乎。予意則以爲。依前傳敎出陸則無頉。卿等與三司有異。須各悉陳心腹之言。樂性曰。拿來後難處。誠如聖敎。而今此撤捕之命。在下者豈可默然奉承乎。存謙曰。拿命還寢。不但有拂輿情。其在鞫體之壞損。萬不成說矣。命善曰。自下決無擧行之理。是亦難處。發捕。然後鞫體始得明正矣。福源曰。聖敎誠至當。而出陸之命。姑未頒布。遽然撤捕。徒損鞫體。三司爭執。姑捨毋論。八域輿情。同然一辭矣。上曰。今日依啓。明日勿施。固知有關後弊。拿鞫雖是大經大法。而似此窒礙處。亦豈無經權之竝行乎。福源曰。下敎旣如此。發捕亦難處。亟寢出陸之命。依前仍置島中。恐合於仰慰之道矣。存謙曰。今番曠蕩之典。在下孰敢異議。而至於龜賊。輿憤未洩。自上必欲容貸而仰慰。則依前仍置之外。恐無他道。今若拿來失刑。則實有放虎之慮。左相之言。誠好矣。上曰。向於景慕宮展拜時。與領府事有所酬酢。領府事已知予心矣。存謙曰。昨承批旨。有決定之敎。故臣等玆敢請對。而大體朝家之一言一事。無非爲萬世法程。如或捨經。則觸處拘礙。百爾思之。實無好道理。更伏望三思處分焉。命善曰。金陽澤追律之請。此與他賊自別。不然。臣等何敢請無於例之事乎。伏願亟下兪音焉。上曰。領府事箚子入之。賤臣承命出奉入。徽之曰。奉常寺以祭享衙門。各樣使役浩繁。數少婢子。實難堪當。故故奉朝賀洪鳳漢爲本寺都提調時。以此筵稟。凡他使役。永爲勿侵事。自備局定式施行矣。今聞刑曹。因都監捧甘草記出役。事係後弊。敢此仰達矣。上曰。依定式。勿爲使用。可也。出擧條命善曰。今番陵幸時。太僕馬草事。自畿營有所分排。而自該邑不善擧行云。當該地方官。不可不請罪矣。上曰。幾邑乎。命善曰。陰竹陽城兩邑云矣。上曰。永陵幸行時。黔巖假家之弊。誠爲悶然。蘆院站途。正合晝停。設置行宮。以爲永久除弊之道。似好矣。存謙等曰。聖敎至當。臣等退出爛商。更當稟定矣。上曰。承旨前望單子入之。出榻敎又下敎曰。承旨以徐有防李在學頒布。仍命退。諸臣以次退出。
정조 8년
甲辰八月二十一日酉時。上御誠正閣。有司堂上。京畿監司入侍時。備局有司堂上徐有隣趙時俊。京畿監司沈頤之。右副承旨權。假注書李敬五。記注官金健修。記事官金鳳顯。以次進伏訖。上曰。各道身軍布成冊。已皆考準乎。有隣曰。京鄕數爻。間有相左處。數三軍門及各衙門亦然云。故見方察飭釐正矣。上曰。若能善爲之。則豈至如此乎。有隣曰。係是初行之典。眩於數爻。未及照察。臣旣主管。而有此做錯。萬萬惶悚矣。時俊曰。其中又有移來移去之處。此邑古多而今少。彼邑昔少而今多。倉卒區別。未免錯誤。而關西獨無相左云矣。上曰。京畿則何如。頤之曰。京畿亦多有相左處。持此成冊。使各該邑逐條査實。則似無緯繣之慮矣。上曰。以楊州一邑言之。禁衛保幾名。錢幾兩。米幾斗。一一懸註。相準邑摠。則似無難矣。京畿則畿伯主管。凡例實摠及當納數爻。各各分排。先爲修正以入。可也。上曰。吏判入侍。賤臣承命出。與吏曹判書金履素偕入進伏。上曰。吳始壽事。曾聞其本事䵝䵢。適因其孫之上言。特下處分矣。日前見卿等之疏。情勢則似然。而朝家處分。反有銷刻之嫌。故疏批。略有所云云矣。履素曰。臣旣承批旨。固不敢煩瀆。而臣自兒時。稔聞其四字凶言。臣等之痛迫情私。猶屬歇後。此是國家之大義理。關係莫重。伏願更加三思。下詢大臣處之。似好矣。上曰。雖未詳某事之爲可恕。某事之爲可誅。而豈有自造言而發諸口之理乎。領相之意。亦無異議。今番處分後。物議。果何如。有隣曰。稱冤者則擧皆洽然云矣。上謂履素曰。予素知卿之牢確。凡於掄選之際。須思對揚之道。激濁揚淸。恢公振滯。以勵將頹之俗。毋負特畀之意。履素曰。臣偏蒙聖恩。濫叨至此。而才識魯莽。聞見固陋。畢竟僨誤。勢所必至。一自除拜之日。夙夜憂懼。今承聖敎。益增惶懍矣。上曰。刑曹堂上。以傳旨未下。不爲擬望乎。竝與同義禁望。退出擬入。可也。履素承命出。持望筒入。上命書傳敎曰。今番廟宮上號時。讀冊讀寶官。依先朝癸酉年例。以嘉善通政中差下事。分付。又命書領府事金尙喆箚批。仍命退。諸臣以次退出。
정조 8년
行都承旨宋載經病。行左承旨徐有防坐。行右承旨李在學坐直。左副承旨柳誼坐。右副承旨權坐。同副承旨申思運坐直。注書二員未差。假注書金孝建仕李敬五仕直。事變假注書朴能源仕。
정조 8년
李在學啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
李在學啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
柳誼啓曰。待明朝。更爲査實以啓事。命下矣。政院使令金弘基朴宗燁處。嚴問詳査。仍與別監兪漢柱面質。則弘基宗燁等所告內。行至四五里。人多聚會。故見之。則別監二人。而兪漢柱脫草笠裂紅衣。一人乃韓廷有。持草笠挽止漢柱。而使令則脫戰笠。而立辱別監。馬則無矣。奪馬騎馬之狀。未得見之矣。至一馬場見之。別監騎馬而來矣。又爲嚴問於漢柱奪馬之狀。則漢柱所告內。當初所騎之馬。見奪於使令。至中路。更得兵曹馬騎往矣。實無奪取使令所騎之馬矣。屢次面質。多般嚴問。一向發明。若使漢柱。始卽給馬於使令。則可無畢竟鬧詰之端。而各稱奉命。如是相爭。漢柱所爲。誠甚無形。合有嚴懲之道矣。敢啓。傳曰。知道。
정조 8년
傳于權曰。司僕一二提調入侍。
정조 8년
傳于權曰。有司堂上入侍。
정조 8년
兵曹口傳政事。以吳應常爲宣傳官。宣傳官李民秀。都摠經歷李溏相換。太命喆爲呂島萬戶。副司果李集斗徐瀅修單付。
정조 8년
傳于徐有防曰。軍士房承旨入侍。
정조 8년
備忘記。今番陵幸時。道傍禾穀。或有人馬蹂躙。預先另飭禁斷。而宿站結陣處。坡州迎接處駐駕時。目見禾穀之傷損。猶不知多寡。還宮後。特命逐坪看審。執頉以來者。數不過數十卜云。而見今穡事頗稔。擧欣樂歲之飽。惟此數頃。不善收穫。渠輩豈無落莫之心。朝筵召見有司堂上。已有提敎。依筵敎行會畿伯處。仍令嚴飭地方官。執頉處。另加蠲除顧助。如是下敎。而擧行之際。萬一有名實不孚之弊。焉用地方官爲哉。一體嚴飭。
정조 8년
吏曹口傳政事。禁府都事鄭宅潤。訓鍊主簿鄭周成相換。